《代送张宪副仲明致政还楝庄》
明代·苏葵

群鹤下阶除，饮啄恒依人。一鹤忽飞去，翩翩脱嚣尘。

仰盻不可从，长颈空延伸。遂作相送鸣，戛然彻苍旻。

鹤飞向何之，不集松与筠。婆娑楝吐花，结实枝头殷。

鹓雏嫌腐鼠，啄食时时臻。鹤投楝花丛，恰与鹓雏邻。

行藏各有志，以道为持循。送送难为情，酩酊河之漘。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。